Simon Emil Ammitzbøll (LA), 2011-12-15:
Dansk Folkeparti har stillet en forespørgsel om, hvad regeringen kan oplyse om konsekvenserne af de multikulturelle strømninger i samfundet, og om det er regeringens politik at understøtte og fremme et multikulturelt samfund, herunder at sidestille andre kulturer med dansk kultur.
Det konkrete svar på det spørgsmål vil vi overlade til regeringen, men vi vil gerne gå ind i debatten alligevel.
Den handler om to elementer: Hvad er dansk kultur?
Lad mig lægge ud med dansk kultur, og hvad det danske måske er.
Man ved, at Liberal Alliance ikke er særlig optaget af flere love og flere regler, men jeg vil alligevel citere – med forlov – lidt fra indledningen i Jyske Lov fra 1241: »Med lov skal land bygges, men ville enhver nøjes med sit eget og lade andre nyde samme ret, da behøvede man ikke nogen lov.«
Kan danske værdier defineres smukkere end i netop denne første sætning fra Jyske Lov?
Som liberal har man i hvert fald svært ved at finde en smukkere definition.
Man skal selvfølgelig være opmærksom på, at det danske udvikler sig.
Det, der er danske værdier på ét tidspunkt, er ikke nødvendigvis danske værdier på et andet tidspunkt.
Engang måtte man tæve sin kone, indtil 1937 måtte man tæve sin lærling, og indtil for få årtier siden måtte man tæve sine børn – og i lidt tid længere definerede man det med, at man kun måtte slå dem, dog ikke tæve dem, hvad definitionsforskellen så end måtte være.
Så det er vigtigt at have for øje, at det danske selvfølgelig ændrer sig, men igen: Hvis man ville nøjes med sit eget og lade andre nyde samme ret, var der ikke brug for så meget andet.
Der er så det med det multikulturelle, og her bliver det mere spændende.
Går man så over på højrefløjen og diskuterer, hvad det multikulturelle er, taler man om multikulturalisme som ideologi; som nogle, der ønsker at indføre parallelsamfund; som nogle, der ønsker et særligt retssystem ved siden af det almengyldigt anerkendte.
Der vil jeg bare sige, at den form for multikulturalisme er vi imod i Liberal Alliance.
Det håber jeg sådan set at et bredt flertal i Folketinget er imod, det forventer jeg at et bredt flertal i Folketinget er imod.
Men det, at der er forskellige subkulturer, underkulturer og delkulturer er faktisk en rigtig vigtig del af det, jeg opfatter som dansk kultur, nemlig retten til at være forskellige.
Man kan så bekymre sig om, om dansk kultur er i forfald, som forfatteren og journalisten Torben Steno også har gjort på det seneste.
Torben Steno skyder skylden på 68'erne , og det er vi jo gerne friske på at være med på i Liberal Alliance.
Jeg tror, at svaret ligger lige for, og jeg tror desværre, at der er et stort ansvar at placere i denne sag, for det er barnepigestaten, der er grunden til det historiemæssige og kulturelle forfald.
Det er jo en tragedie for dansk kulturs fremtid.
Så ender vi med at gå alt for meget op i de symbolpolitiske diskussioner i stedet for det, der betyder noget.
Det er også derfor, at Liberal Alliance har indgået en aftale om en rets- og udlændingepolitisk pakke med regeringen og Enhedslisten, for vi vil gerne gøre op med noget af symbolpolitikken.
Der er rigtig meget mere, man kan gøre, og vi skal nok presse regeringen for også at tage den diskussion videre.
Men giv ansvaret tilbage til borgerne.
Hvis jeg må, vil jeg lige afslutte med et sidste citat.
Det er igen fra Jyske Lov, som fortsætter efter det, jeg citerede først, med: »Men ingen lov er jævngod at følge som sandheden, men hvor man er i tvivl om, hvad der er sandhed, der skal loven vise sandheden. Var der ikke lov i landet, da havde den mest, som kunne tilegne sig mest.
Derfor skal loven gøres efter alles tarv, at retsindige og fredsommelige og sagesløse kan nyde deres fred, og uretfærdige og onde kan ræddes for det, der er skrevet i loven, og derfor ikke tør fuldbyrde den ondskab, som de har i sinde.«